
Tăvălugul Green Deal. Se defrișează pădurile pentru preluarea energiei 
regenerabile 

Noile rețele electrice rad totul în cale 


Compania Transelectrica a inițiat un proiect de ordonanţă de urgenţă prin care 
cere ca investiţiile în rețeaua electrică să fie considerate de interes naţional. 
Astfel, în actul normativ se cer derogări de la avizare, pentru urgentarea 
lucrărilor, precum și scoaterea rapidă a pădurilor din fondul forestier pentru 
construirea reţelelor electrice, care să poată prelua energia regenerabilă. Mai 
mult, Transelectrica cere eliminarea licitaţiilor pentru lucrări și introducerea 
atribuirii directe de contracte. 


Secretariatul General al Guvernului a elaborat, la inițiativa companiei Transelectrica, un 
proiect de ordonanţă de urgență pentru accelerarea demarării investiţiilor în rețelele de 
transport al energiei electrice. Măsurile propuse vor sprijini producătorii, transportatorii și 
distribuitorii de energie electrică și vor accelera toate investiţiile în infrastructurile 
energetice existente și în dezvoltarea de noi proiecte pentru producţia de energie din 
surse regenerabile, susțin inițiatorii. 


"Este imperios necesar ca proiectele de infrastructură de transport al energiei electrice, 
implementate în perioada următoare de către CNTEE Transelectrica S.A., transportatorul 
național de energie electrică, să beneficieze de întregul suport al entităţilor avizatoare 
pentru proiectele dezvoltate, astfel încât rețeaua de transport al energiei electrice a 
României să fie modernizată și extinsă în cel mai scurt timp posibil, pentru a putea prelua 
cantități suplimentare de energie din surse regenerabile, dar și pentru a asigura 
transportul energiei electrice în condiţii de siguranță, securitate și calitate”, se arată în 
proiectul de act normativ. 


Astfel, se propun includerea în categoria proiectelor de importanţă naţională a tuturor 
proiectelor de infrastructură de transport al energiei electrice, implementate de 
Transelectrica, dar și o serie de măsuri pentru înlesnirea și urgentarea avizelor și 
acordurilor emise de entități publice pentru aceste proiecte. 


Gratuitate la schimbarea destinaţiei forestiere 


Potrivit proiectului de ordonanţă de urgență, schimbarea categoriei de folosință silvică a 
terenurilor cu destinație forestieră de la folosința pădure la categoria de folosința aferentă 
rețelei electrice, pentru proprietatea publică a statului și proprietatea publică/privată a 
unităților administrativ-teritoriale, să va realiza cu titlu gratuit, prin derogare de la Codul 
silvic. 


De asemenea, se instituie obligativitatea pentru autoritățile publice care răspund de 
silvicultură de a demara procedurile de schimbare a folosinţei terenurilor în termen de 90 
de zile de la aprobarea ocupării temporare/scoaterii definitive a terenurilor respective. 
Totodată, proiectul de act normativ prevede ca, pentru construirea reţelelor electrice, să 
se aplice procedura de negociere fără invitație prealabilă la o procedură concurențţială de 


ofertare pentru atribuirea contractelor sectoriale, indiferent de stadiul fizic al obiectivului 
de investiții. 


"Măsura este justificată, pe de o parte, de situaţia limitativă a șantierelor din domeniul 
infrastructurii de transport al energiei electrice, respectiv sunt puţini antreprenori pe piață 
care să poată executa o linie de înaltă tensiune, sub toate condiţiile ce țin de siguranţă, 
securitate și calitate, iar dintre aceștia, unii au intrat în insolvenţă sau faliment și au 
denunţat contractele de lucrări aflate în derulare, iar pe de altă parte, modificarea este 
justificată de urgenţa finalizării acestor obiective de investiții deja începute”, se precizează 
în nota de fundamentare a proiectului. 


Investiţii de 1,4 miliarde de euro 


Efortul financiar al CNTEE Transelectrica S.A pentru modernizarea cu celeritate a rețelei 
naționale de transport al energiei electrice se ridică la suma de 1,4 miliarde de euro, 
reprezentând proiecte de investiții în infrastructură, desfășurate din prezent până în 2031, 
cuantum asigurat în procent de 69% din surse proprii și 31% din fonduri europene. În 
prezent, Transelectrica implementează proiecte finanțate din fonduri europene în valoare 
de peste 430 de milioane euro, prin intermediul cărora vor fi finalizate linii noi de înaltă 
tensiune, în special în regiunile de est (Dobrogea) si vest (Banat), zonele cele mai 
importante pentru producţia de energie regenerabilă (solară și eoliană), unde rețeaua de 
transport al energiei electrice trebuie modernizată si extinsă pentru a putea prelua din 
noile surse. 


